Peter Jørgensen gav kæresten Maibritt en ordentlig overraskelse lørdag under The boyband Tour-koncerten i Aalborg.

"Hun sagde ja!" brølede Silas Holst pludseligt ud til publikum lørdag under The Boyband Tour-koncerten i Aalborg. Koncert-gæsterne blev nemlig vidner til et vaskeægte eventyr, da Peter Jørgensen gik ned på knæ på scenen og friede til sin kæreste Maibritt. Boybandet havde kort inden valgt en "tilfældig" blandt publikum, som selvfølgelig blev Maibritt, der skulle op på scenen, hvor de fem veltrænede mænd dansede tæt op ad hende og gav hende noget af en oplevelse. Det skulle dog ende med at blive endnu vildere for Maibritt. Troede ikke på at få svar Lørdag blev der fyret op for de gode, gamle og klassiske boyband-hits i Aalborg Kongres & Kultur Center, da Silas Holst, Kim Ace Nielsen, Teit Samsø, Jeff Schjerlund og Joakim Tranberg - som udgør The Boyband Tour - holdt koncert. Men det blev ikke en helt almindelig koncert for de deltagende, og især for Maibritt, der var taget afsted med sin kæreste Peter Jørgensen. - Hun er stor fan af Silas Holst, så da koncerten blev meldt ud, skrev hun til mig, om ikke vi skulle afsted, hvilket jeg skrev ja til med det samme, fortæller Peter Jørgensen. Parret havde før koncerten snakket om forlovelse, og derfor havde Peter Jørgensen også tænkt, at det snart var tid til at stille det store spørgsmål. - Jeg skrev til Silas og troede egentlig ikke, at han ville svare, da han jo nok får flere tusinde beskeder hele tiden. Men det gjorde han, og det blev jeg egentlig bare meget overvældet over, fortæller Peter Jørgensen. Se videoen herunder, hvor Peter Jørgensen frier til sin kæreste under koncerten: Helt overvældet og meget nervøs Peter Jørgensen har selv skullet bruge nogle dage på helt at forstå, hvad der skete lørdag aften i Aalborg. Det samme skulle Maibritt, der virkelig blev overrasket. - Hun var meget overvældet, og jeg tror egentlig først, det gik op for hende, hvad der var sket, dagen efter, fortæller Peter Jørgensen, der også selv har svært ved at falde ned på jorden igen. Peter Jørgensen skulle - som del af frieriet - op på scenen foran mange mennesker, og det var med til at gøre nervøsiteten endnu større. - Det er svært at sætte ord på, da det var så stort. Men lige så snart Silas (Holst, red.) kom bagved scenen og hentede mig, så tænkte jeg overhovedet ikke på publikum. Der var bare en klap, som gik ned, og så fokuserede jeg det bare på det, der foregik på scenen, fortæller Peter Jørgensen.